《道中咏怀奉寄利州冯允南使君》
宋代·邓润甫

交印夔人国，分襟汴水堤。十年难会合，一梦顿乖暌。

官序潘生难，诗文庾信齐。诸公多汲引，宪府屡提携。

不肯乘骢马，那能出宝鸡。安恬轻世味，洒落见天倪。

照物聪明决，为邦闻望跻。笑谈清岸狱，暇豫劝耕犁。

不忍为钩距，何尝设町畦。燕堂传夜烛，游毂碾春泥。

众服题鹦鹉，畴将食駃騠。草黄思隼击，梧碧值鸾栖。

欲问无来使，开编有旧题。君方安玉垒，予亦远金闺。

地隔江波阔，书传鸟翼稽。岂知双鬓白，相见两当西。

内顾微他技，殊私牧远黎。辞亲愁不断，叱驭意空迷。

吴苑飞云杳，春城北斗低。南山千里雪，剑阁万盘溪。

夜宿星边驿，朝行石上溪。深疑窥地轴，高骇蹑天梯。

看岫时攲帽，听泉或杖藜。萧萧黄叶下，袅袅冷猿啼。

蜀道无艰险，人心漫惨悽。永怀持从橐，遥想缀朝圭。

直北瞻天日，征西叠鼓鼙。相期郡斋冷，清话看挥犀。

作者简介：（1027—1094）宋建昌人，字温伯。曾以字为名，别字圣求。仁宗皇祐间进士。神宗熙宁中，历编修中书条例、知制诰、御史中丞、翰林学士。有文名，一时制作，独倚其力。哲宗立，一夕草制二十二。进翰林学士承旨，撰《神宗实录》。为梁焘所劾，出知亳州。哲宗亲政，首陈绍述之说，拜尚书左丞。